Die skilderagtige Oribikloof is sowat 300 miljoen jaar gelede deur die Umzimkulurivier uitgekerf en spog met ’n magdom doendinge vir oud en jonk. Natuurliefhebbers sal oneindig plesier put uit die verskeidenheid wild en voëls, en die diverse plantegroei wat wissel van grasveld tot woud. Die skeur het egter die meeste van sy roem te danke aan magiese kranse wat pragtige watervalle en skouspelagtige uitsigte oplewer.
Loer gerus ’n bietjie na al die kiekies wat LekkeSlaap opgespoor het om die hele gesin se lus aan te wakker vir ’n besoek aan dié pragtige reservaat!
Die uitsig by Oribikloof kan met selfs die beroemdste uitsigte in die wêreld meeding! Van bo af kan jy oor die eindelose kranse en grasvelde tuur ─ die kloof is 24 km lank en op plekke 4 km breed en 400 m diep!
Hang tussen hemel en aarde wanneer jy die skeur met dié 80 meter lange hangbrug oorsteek ─ en voordat jy wil kop uittrek, onthou net die indrukwekkende foto’s waarmee jy ná die tyd kan spog!
Kan jy jou indink hoe lekker ’n roofvoël tussen dié hoë kranse sal rondsweef? Oribikloof is ’n absolute voëlkykersparadys met ’n ryk verskeidenheid geveerdes soos aasvoëls en sewe arendspesies.
Wild is volop in dié reservaat. Jou kans om die naamdraer van die kloof, die oribi te gewaar, is egter maar bra skraal ─ dis ’n uiters skugter bokkie. Ander hoefdiere soos blesbokke is egter volop.
Is jy ’n kranige fietsryer? Dan moet jy beslis die bergfietsroetes al langs die rand van die kloof aandurf!
Die Lehrs-waterval is waarlik iets om te aanskou wanneer die Umzimkulurivier in vloed is. Dié waterval tuimel 107 m in die diep skeur af en jy kan daar abseil!
Die groot trekpleister by dié waterval is egter die geleentheid om die wêreld se hoogste kloofswaai mee te maak ─ die Wild Gorge Swing. Jy duik letterlik 55 verdiepings in die skeur af! Sien jy kans?
Die Elandmeer is in die vorm van ’n eland, soos uitgebeeld in oeroue San-tekeninge. Maar kyk mooi: Dit lyk ook soos ’n hartjie!